
Kim Lawrence

bor på en gård i Anglesey med ektemannen – som foreleser på universitetet – flere kjæledyr – som dukket opp uten eiere og aldri dro – og noen ganger den ene eller begge sønnene sine. Når hun ikke skriver, elsker hun å pusle i hagen eller gå tur på en av strendene som øya er så kjent for – i tillegg til at det er stedet der prins William og Catherine skapte sitt første hjem!

 




Til min lojale skrivekompanjong, sjokoladen.

Og ektemannen min, som kommer med sjokolade til meg!




1

Skrittene Clemmie registrerte da hun var halvveis ned det smale smuget – en snarvei fra biblioteket til hovedveien – fikk henne ikke til å øke tempoet. Klikk-klakkingen fra seniorbibliotekarens favorittstøvletter var umiskjennelig.

«Clem, glad jeg rakk deg!»

Den eldre kvinnen tok en pause for å få igjen pusten, mens hun presset den ene hånden mot det dramatisk svulmende brystet. Clemmies sjef førte en en-kvinnes krig mot stereotypien om den unnselige bibliotekaren.

«Skulle du ta toget hjem i kveld?»

Clemmie nikket.

«Jeg har ikke pakket ennå», innrømmet hun beklagende mens hun trakk hetten beskyttende over de røde krøllene sine. «Men forhåpentligvis kommer jeg med et sent tog i kveld, hvis ikke …» Hun kom på en mulig årsak til at Lily hadde løpt etter henne. «Har Prue sykmeldt seg? Jeg syntes hun så litt dårlig ut i morges. Skal jeg ta et skift i morgen tidlig? Jeg kan gjøre det», tilbød hun.

«Prue var bare fyllesyk», påpekte sjefen tørt. «Jeg vet at du byttet skift med Prue i forrige uke. Hun utnytter det.»

«Jeg hadde ikke noe imot det. Så, hva er …?»

«Jeg ville bare advare deg i tilfelle du var på vei rett til stasjonen. Det er togene.»

«Hva med togene?»

«Det er Armageddon på jernbanen!» erklærte hun dramatisk. «Det er på nyhetene. Jeg hørte nettopp at det er en stor sporvekselfeil og et godstog har sporet av. Ingen omkomne, heldigvis. Og streikeforhandlingene har tydeligvis brutt sammen igjen.»

Clemmie trakk et sukk, og pusten ble tåkehvit i den kalde, fuktige luften. «Akkurat det jeg trenger.»

«Kan du leie en bil? Vent … kan du kjøre?»

«Jeg har ikke kjørt siden jeg tok lappen, og det er elleve år siden.»

Hun hadde ikke råd til å kjøre bil, eller for den saks skyld leie en. En deprimerende tanke hvis hun hadde vært en person som tillot seg å bekymre seg for slike ting.

«Men ikke vær redd. Jeg skal finne på noe. Gå inn, du kommer til å fryse i hjel», la hun til da et ekstra kraftig vindkast blåste av henne hetten.

«Vel, lykke til – og ha en god ferie.»

Clemmie tok farvel, og begynte å gå hjemover. Huset hun bodde i sammen med ti andre personer, som i meglerens opplysninger var blitt beskrevet som unge yrkesaktive, lå i gangavstand fra jobben.

Huset lå i mørke, de siste av samboerne hennes hadde reist kvelden før. De hadde alle ordnet det utleieren hadde kalt «alternative bosteder» for de neste fjorten dagene – og det var så lenge utleieren hadde sagt at oppussingen ville vare.

Hun strakte seg etter lysbryteren, fisket frem telefonen og løsnet kåpen, men lot den være på mens hun gikk ut på kjøkkenet.

Det var et stort hus – høyt under taket, tre etasjer. Et hus som en gang hadde hatt en kokk og en tjenestepike. Det var få originale trekk igjen, men det fantes fortsatt en og annen knirkende planke og et mørkt hjørne, som var mer synlige når det var tomt – som nå.

Det var ikke noe problem for Clemmie, som ikke ble skremt av knirkende planker. De første åtte årene av livet sitt hadde hun bodd i et mye større og eldre hus, med flere knirkende planker og til og med et spøkelse. Hun trodde ikke på spøkelser, og hun likte knirking.

Hun vendte seg mot telefonen, scrollet til hun kom til navnet Joaquin Perez og smilte for seg selv.

Det var ikke ofte en bibliotekarassistent hadde en milliardær som blant annet hadde grunnlagt Perez Investment House i sin kontaktliste.

Det var like greit at hun hadde privatnummeret hans, og for sikkerhets skyld også nummeret til assistenten hans, for uten dem var det praktisk talt umulig å få tilgang til den kjekke og ettertraktede milliardæren. Folk flest fikk ikke tilgang til Joaquin uten å bli kontrollert gjennom flere runder med sikkerhetspersonell.

Det hindret ikke fansen hans i å prøve. Den perfekte profilen og andre deler av anatomien hans var ofte gjenstand for debatt blant hans trofaste følgere på nettet, som ofte delte vanvittige fantasier om ham. De syntes alle å dele én fantasi – nemlig at de var den perfekte kvinnen for ham, og at en natt sammen med dem ville få ham til å innse nettopp det.

Clemmie hadde delt en natt med ham.

Hun hadde vært elleve år den gangen, og Joaquin en hengslete trettenåring.

Ansiktsuttrykket hennes ble mykere da minnet om ham som klatret inn gjennom soveromsvinduet hennes gled gjennom hodet hennes.

Han hadde svart på «Det skulle ha vært meg, ikke Chrissie!» med å fortelle henne at hun var en idiot, før han trakk dynen opp til haken hennes og la seg ned ved siden av henne mens hun hulket seg i søvn.

Neste morgen var han borte før hun våknet, og da hun gikk ned trappen, fant hun moren sovende med hodet på kjøkkenbordet ved siden av en tom vinflaske.

Årsdagen for tvillingens død var fortsatt tøff for dem begge – det ville den alltid være – men i disse dager møttes de og delte minnene om Chrissie. Det var tårer, men også latter.

Hun ble rykket tilbake til nåtiden av en dyp stemme som nesten fikk det til å gå kaldt nedover ryggen på henne.

«Vent litt. Jeg kommer om et øyeblikk.»

Hun kunne ikke høre hva Joaquin sa, men selv om stemmen var dempet, antydet den at alle idioter innenfor en radius på femti meter burde søke dekning.

Dette var en Joaquin hun ikke kjente, og hun var ikke sikker på om hun hadde lyst til det heller.

Selvtilliten hans kunne ikke bare settes i sammenheng med den sosiale posisjonen og rikdommen han var født inn i, eller formuen han hadde tjent. Det handlet mer om selvtillit og hans totale forpliktelse til å gjennomføre noe han mente noe sterkt om.

Han så ikke ut til å trenge noens anerkjennelse.

Clemmie misunte ham av og til at han var så glad i folk.

«Passer det dårlig?» spurte hun.

«Nei, Clemmie. Jeg er helt og holdent din.»

Det var ord som hun kunne forestille seg at ganske mange kvinner hørte i drømmene sine – i en annen sammenheng, selvsagt. For hun og Joaquin var ikke venner med fordeler – bare venner.

Og hun likte det slik.

«Er du tilbake fra New York?»

«Jeg kom tilbake i går kveld», sa han.

«Meldingen din …»

«Den du aldri svarte på?»

Hun ignorerte ham. «Skal du fortsatt til Maplehurst denne helgen?»

«Ja, det skal jeg.»

«Jeg også, men jeg har problemer med å komme meg dit.»

«Trenger du skyss?» Han fortsatte bare da hun ikke svarte. «Du bare nikket, ikke sant?»

Hun lo. «Jeg nikket entusiastisk.» Hun tok en pause. «Og du bare smilte, ikke sant?»

Den korte latteren hans var varm og dyp.

«Jeg hadde planlagt å dra tilbake i kveld, eller i morgen tidlig», sa hun. «Men jeg kan tydeligvis få sitte på med deg.»

«Jeg henter deg om … halvannen time?»

«Er jeg til bry?»

«Hvorfor endre noe du har vært hele livet? Adresse?»

Så snart hun hadde gitt den, la han på, og telefonen hennes begynte straks å kime igjen. Hun kastet et blikk på nummervisningen.

«Hallo, mamma.»

«Togene! Så når kommer du hjem? Du kommer for å treffe Harry, ikke sant?»

Clemmie så for seg moren, som så uanstrengt elegant ut i noe hun nettopp hadde tatt på seg, mens hun gned bekymret over gullmedaljongen som hun alltid bar – den som hadde et bilde av henne selv som baby i den ene halvdelen og søsteren hennes i den andre.

«Ro deg ned, mamma, jeg har ordnet det», sa hun. «Jeg har fått skyss.»

Det var ikke det at hun ikke elsket å komme hjem – det gjorde hun. Men denne gangen skulle det ikke bare være henne og moren. Det skulle være henne, moren og morens nye kjæreste, den siste i en lang rekke av tapere som hadde fulgt etter den største taperen av dem alle – faren hennes.

Forskjellen var at moren var forlovet med ham, og hun gledet seg til at Clemmie skulle få møte mannen som ifølge henne var «perfekt». Men alle mennene i morens liv hadde jo på et eller annet tidspunkt vært perfekte, helt til de ble avslørt!

Moren, som ellers var dyktig og fornuftig på alle andre måter, hadde skylapper på når det gjaldt menn og deres feil. Til alt overmål forelsket hun seg så lett – men kanskje var det fordi hun forelsket seg for to, for Clemmie forelsket seg ikke i det hele tatt.

«En jeg kjenner … en kjæreste?» Ruth fortsatte, uten å gi datteren en sjanse til å avbryte. «Har han lyst til å overnatte? Vi kunne …»

«Mamma, jeg sa ikke at det var en ʻhan’?»

Det gikk en liten stund før moren reagerte på den ertende avbrytelsen. «Så lenge du er lykkelig, Clemmie.»

«Å, mamma. Jeg er ikke homofil! Og jeg vet at du ikke ville brydd deg om jeg var det. Det er faktisk en ʻhan’, men ikke bli opphisset. Det er Joaquin, han skal være på herregården et par uker.»

Dette var informasjon som ikke engang moren hennes kunne få til å bli romantisk. For selv om hun trodde på ekte kjærlighet, var moren altfor realistisk.

Joaquinene i denne verdenen gikk ikke ut med kvinner som var lave, spinkle og hadde rødt hår som nektet å la seg temme.

«Å, ja. Det er bra at du har skyss, men når bestemte han seg for det? Ingen har fortalt meg det. Huset er stengt – og hva med catering?»

Maplehurst Manor var vanligvis stengt på denne tiden av året. Joaquins mor, som eide stedet – en gave fra ektemannen – var ikke begeistret for britiske vintre, og familien Perez hadde derfor en sammenkomst i det spanske slottet sitt i februar.

Herregården hadde ikke alltid vært stengt om vinteren. Clemmie kunne huske at hun satt ved et av vinduene og gned på det frosne vinduet for å se snøen falle utenfor. Hun kunne til og med huske sin siste jul der, da det fortsatt hadde vært familiens hjem.

Hun mistenkte at hun kanskje hadde romantisert minnene, men hun fikk likevel et nostalgisk gys da hun tenkte på de knitrende, massive peisene i det elisabethanske herskapshuset dypt inne på landsbygda i Dorset, som farens familie hadde hatt som hjem i århundrer. Det var før faren hennes hadde spilt det bort, sammen med stort sett alt annet også.

Den kjekke faren hennes var ikke sentimental når det gjaldt Leith-familiens gamle hovedsete. Han var ikke sentimental, punktum. Han var karismatisk og sjarmerende, og da hun var for ung til å vite bedre, hadde Clemmie forgudet ham og konkurrert om oppmerksomheten hans – noe som hadde vært bortkastet tid og krefter.

Han hadde alltid foretrukket Chrissie.

Hans forsøk på å holde kontakten med sin eneste levende datter besto nå av et og annet postkort fra hvor han enn befant seg i verden.

Hun hadde ikke sett ham på årevis, og hun visste at han aldri hadde betalt en krone av barnebidraget han var ment å betale til moren – som siden skilsmissen hadde bodd i portnerboligen som fulgte med den nye jobben hennes: husholderske i det gamle hjemmet deres. Han hadde stukket av da Chrissie fikk diagnosen, og etterlatt seg en lapp der han skrev at det «tok knekken på ham» og at han ikke orket å se den vakre datteren miste håret.

Han hadde sagt at han skulle komme i begravelsen, og Clemmie hadde dumt nok trodd på ham, men han hadde ikke dukket opp.

«Jeg hadde gledet meg til å være sammen med deg og Harry», sa moren nå.

Hun forstod hvorfor moren hørtes misfornøyd ut. Når huset var tomt, hadde hun ikke så mye å gjøre som husholderske, men hvis det bodde noen i familien der, hadde hun mye å gjøre.

«Det er bare Joaquin, så vidt jeg vet, så jeg er sikker på at du fortsatt kan være sammen med oss.»

«Tar han med seg noen? En kjæreste?»

Clemmie, som kjente morens appetitt for kjendissladder godt – særlig når hun kjente kjendisen personlig og en gang hadde matet ham ved kjøkkenbordet sitt – satte en stopper for spekulasjonene.

«Jeg har ikke den fjerneste anelse, mamma.»

Som barn hadde hun og Joaquin hatt et uventet vennskap. Uventet når man tenkte på at Joaquin og familien hans hadde bodd i det store huset hun en gang hadde kalt sitt hjem, mens moren, som ikke lenger var herregårdsfrue, hadde blitt husholderske hos de nye eierne.

Hennes første møte med gutten som hadde stjålet hjemmet hennes, hadde vært i skogen som omringet herregården. Clemmie hadde fortsatt sett på skogen som sin, selv om den var eid av den nye familien. Den dagen hadde hun klatret opp i et tre for å redde en katt. Katten hadde reddet seg selv, og Clemmie hadde blitt hengende i en gren da genseren satte seg fast.

Hun hadde blitt reddet av den nye gutten fra herregården, og hun hadde reagert med å sparke ham da han, med overlegenheten til en gutt på ti år, hadde sagt at jenter ikke kunne klatre, og fortalt henne at hun gjorde seg skyldig i ulovlig inntrenging.

Det hadde ikke vært den mest lovende starten, men det hadde tint opp i løpet av den første lange sommerferien, og så hadde de knyttet bånd over sine respektive foreldres katastrofale ekteskap og en gjensidig beslutning om aldri å gifte seg, fordi ekteskap var for idioter.

«Du har i det minste én god forelder. Begge mine er elendige», hadde han sagt til henne under en av de første samtalene deres, og hun hadde innsett at han hadde rett: Hun var heldig.

Faren hennes var kanskje et mareritt, men moren hennes var fantastisk, til tross for sin dårlige smak når det gjaldt menn. Familien hans var kanskje rik – Perez-familien var både gamle og nye penger, bestefaren hadde bygd opp en ny formue da han investerte i et datafirma som ble et globalt varemerke, og alt Joaquin trengte å gjøre var å be om noe, så fikk han alt han ba om – men begge foreldrene var forferdelige!

Faktisk var hele Perez-familien snobbete. De var den typen mennesker som voktet på familienavnet og var villige til å strekke seg langt for å opprettholde illusjonen om å være den perfekte familien. Navnet deres var kanskje synonymt med filantropi, men de var hensynsløse når det gjaldt å bevare sitt gode navn.

Joaquin hadde forklart henne at en Perez ikke skilte seg, de forble ulykkelig gift. Faren hans hadde kjøpt Maplehurst Manor til moren. Og etter den gaven hadde moren beleilig nok glemt farens gravide kjæreste – hun som hadde tatt livet av seg. Det ville ikke bli noe barn som kunne sette familien Perez i forlegenhet, og jenta hadde ikke hatt noen slektninger.

Til tross for at de begge hadde vokst opp og forandret seg i takt med at livene deres hadde tatt vidt forskjellige veier, hadde vennskapet deres bestått.

De tekstet hverandre ukentlig, og noen ganger mer, men det var halvannet år siden hun sist hadde sett ham ansikt til ansikt, og utvekslingene deres inneholdt ikke de slibrige detaljene som moren hennes lengtet etter.

Hun antok at det var uunngåelig at de ville vokse fra hverandre, og at prosessen ville gå raskere når han først hadde bestemt seg for en partner. Kjærester eller koner likte kanskje ikke at mannen deres tekstet en annen kvinne klokken to om natten, uansett hvor uskyldig meldingen var.

Leppene hennes vred seg til et lite, selvironisk smil. Det kunne hende hun bare lurte seg selv, for ikke engang moren, som ofte kalte henne «pen», ville påstå at hun var den typen kvinne som vakre kvinner følte seg truet av. Og Clemmie selv var for mye realist til å hevde det.

Trekkene hennes var ikke symmetriske nok til å være konvensjonelt vakre, eller pene. Munnen var for stor for det lille, trekantede ansiktet, og fargepaletten hennes var ikke alles kopp te. Men kombinasjonen av kremhvit, fregnete hud, rødt hår og blekgrønne øyne gjorde i det minste at hun skilte seg ut fra mengden.

«Vel, hvis han dukker opp med en kvinne på slep, så send meg en melding.»

«Det skal jeg gjøre», lovte Clemmie, som inntil da ikke engang hadde tenkt på en slik mulighet.

Det var ingen grunn til at han ikke skulle ta med seg den nyeste elskerinnen, og heller ingen grunn til at han skulle fortelle henne om han gjorde det. Hun hadde aldri tillatt seg selv å nære noen romantiske følelser for Joaquin, selv ikke da det hadde slått henne at det var en god grunn til at samtalene stoppet opp når han kom inn i et rom.

Han var jo en usedvanlig vakker og syndig sexy mann. For lenge siden hadde hun hatt et par halsbrekkende, pirrende øyeblikk som hun sannsynligvis hadde vært for uerfaren til å skjule for ham, men han hadde latt som om han ikke hadde lagt merke til det. Eller kanskje den brutale sannheten var at han virkelig ikke hadde gjort det?

Hun hadde ingen planer om å finne det ut. Til det verdsatte hun vennskapet deres for høyt. Dessuten hadde hun på avstand observert den likegyldige, ofte ufølsomme måten han behandlet elskerinnene sine på, og det var definitivt bedre å forbli vennen hans – noe som var en mye mer permanent posisjon.

Dessuten var hun ikke hans type, og han var definitivt ikke hennes type. Det kunne han ikke være, for det var fortsatt litt usikkert hva som var hennes «type».

Hun hadde møtt menn som krysset av i alle boksene på listen hennes – listen i hodet hennes … men dessverre vekket alle mennene som virket passende, og som også hadde lyst på henne, null og niks i Clemmie.

Hun telte ikke med kysset hun hadde delt med Joaquin på attenårsdagen. Vel, det kunne hun ikke. Det hadde bare vært et bursdagskyss, og de hadde begge ledd av det dagen derpå – han mer enn henne.

Det hadde vært en helt spontan gest da hun hadde løftet seg opp på den ene albuen og presset munnen mot hans. Han hadde ikke beveget seg, men det hadde hun.

Hun husket at hun følte seg varm … og svimmel. Så hadde forvirringen blitt etterfulgt av dyp ydmykelse da han hadde fjernet hendene hennes, som hadde funnet veien rundt nakken hans.

Avvisningen hadde føltes som om noen hadde kastet en bøtte med isvann over henne.

«For mye vin», hadde han sagt, og den late, avslappede holdningen hans hadde ikke gjort henne mindre flau, men han hadde i det minste ikke ledd.

*

Joaquin stod parkert på rasteplassen han hadde kjørt inn på for å svare på en telefon. Det krevde ingen lang samtale, bare en beslutning, og det å ta beslutninger var ikke noe han slet med.

Han benyttet anledningen til å ta kontakt med assistenten sin, Rose, som han hadde overlatt oppgaven med å omorganisere kalenderen sin til. Han hadde planlagt å dra ned til Maplehurst i morgen, men det var ikke så mye å gjøre i kalenderen, og assistenten hans var utmerket. Hun ville ikke sette pris på at han forsøkte å detaljstyre henne.

Hans tillit ble belønnet. Det var ingen problemer, og det var ingenting i veien for at han kunne ta en ekstra dag på Maplehurst. Han hadde alltid likt stedet, men det var der moren bodde en del av året – ikke den perfekte situasjonen. Han ønsket ofte at hun var like fjern og distansert nå som hun hadde vært da han var barn.

Han visste selvfølgelig at det ikke var morskjærligheten som gjorde henne så oppmerksom i disse dager. Det var det faktum at hun kunne be ham om ekstra midler.

Det var et år siden Joaquin hadde vært på herregården sist, og det hadde vært på en fest som moren hadde holdt – en slags veldedighetsgreie. Clemmie hadde ikke vært der, så han hadde kjedet seg til døde – særlig siden moren hadde invitert noen kandidater til å bli mor til barnebarna hun lengtet etter. Han syntes den nevnte «lengselen» var litt merkelig, med tanke på at det å ha ham i samme rom som henne i mer enn fem minutter i strekk fått henne til å snakke om «sarte nerver» da han var barn.

Denne gangen ville ikke moren være der. Hun og resten av storfamilien hans var samlet på castillo, og den offisielle grunnen var det årlige middagsselskapet de holdt for å feire foreldrenes og besteforeldrenes bryllupsdag – en feiring som var så innarbeidet i familietradisjonen at selv bestefarens død ikke hadde hindret den i å finne sted.

Han virket å være den eneste som så ironien og det hyklerske i å feire to ekteskap som etter alles målestokk var rene katastrofer. Og det var ikke bare én kveld. Han kunne ha taklet en enkelt kveld med hykleri, men med årene hadde feiringen forvandlet seg til fjorten dager med familiesamvær, noe som betød at halvparten av februar bestod av utstrakt kjefting og baksnakking. Men på ett punkt var de ulike delene av storfamilien enige – det var på tide at han giftet seg. Det var hans plikt.

Plikt var overvurdert, men det var ikke engang plikten som fikk ham til å møte opp. Det var et stort element av latskap involvert. Det krevde mer innsats å la være enn å møte opp.

Med årene hadde han perfeksjonert kunsten å overhøre maset, og det moret ham faktisk at de trodde de kunne påvirke ham, at de i det hele tatt hadde noen makt over ham. Men det var familien hans, og det kollektive egoet deres var enormt.

Toleransen hans hadde imidlertid grenser, og bestemoren hadde nylig overskredet den grensen.

Snakk om å fornærme intelligensen hans!

Manipulasjonen hennes hadde ikke engang vært subtil. Den hadde vært omtrent like subtil som det monsteret av en stygg forlovelsesring hun hadde sendt ham, med den vedlagte beskjeden om at hun sendte denne «dyrebare ringen» til ham nå fordi hun ikke ville leve lenge nok til å se den på brudens finger.

Han visste med sikkerhet at ringen hadde ligget i et bankhvelv i årevis, for den hadde tilhørt svigermoren til bestemoren, som hun hadde avskydd.

Da han kom på at den fordømte tingen fortsatt lå i lommen, fisket han den opp og la den i hanskerommet før han startet bilen.

Joaquin var ikke bekymret for bestemorens snarlige bortgang – hun hadde nettopp kommet tilbake fra en sponset tur opp Kilimanjaro.

Men stuntet hennes hadde hatt en effekt – om enn ikke den hun hadde tenkt seg. Det hadde fått ham til å innse hvilket helvete han frivillig var på vei inn i.

Han var en voksen mann som utøvde makt, forlangte respekt og til og med frykt fra tid til annen, og likevel var han her og underkastet seg hvert år en uke med moralsk utpressing og mas. Familien hadde tydeligvis tatt likegyldigheten hans for ettergivenhet.

Men han hadde et profesjonelt rykte på seg for å være distansert og utilgjengelig – et rykte han hadde gjort seg fortjent til. Det var på tide at han levde opp til det.

Det var på tide at han brøt den onde sirkelen – og det var ikke noe bedre tidspunkt enn nå.

Han hadde svart bestemoren på SMS.

Jeg har lagt andre planer for neste uke.

Han hadde lest meldingen en gang til for å forsikre seg om at det ikke fantes antydninger til unnskyldninger, og at det ikke kunne leses noe humoristisk inn i setningen, og trykket på «send».

Det var først da han hadde undret seg over de «andre planene» han hadde skrytt av. Av en eller annen grunn hadde han tenkt på Maplehurst. Selv om han tilbrakte hver sommer der, hadde han aldri vært der på denne tiden av året. Han husket at Clemmie et år hadde sendt ham bilder av herregården dekket av snø, og bildet hadde festet seg i ham.

Moren hans tilbrakte store deler av året på Maplehurst, der hun lekte herregårdsfrue og arrangerte veldedighetsarrangementer. Det var en behagelig måte å unngå ektemannen på, som tilbrakte tiden sin med å flytte fra det ene fasjonable stedet til det andre med en rekke ungdommelige «assistenter» på slep. Men hun var aldri der i vintermånedene, og etter jul dro hun rett fra skihytta til castillo. Etter det tok hun turen tilbake, med en liten avstikker for en avrusning på sitt eksklusive favorittspa i Sveits.

Han hadde ikke delt detaljene om de alternative planene med noen, bortsett fra i meldingen han hadde sendt til Clemmie, som ikke hadde svart.

Det hadde ikke fått alarmklokkene til å ringe.

Hun hadde nok en grunn.

Han hadde spekulert litt på hva det kunne være … en ny jobb … eller en ny kjæreste?

Tanken virket …

Han kjente trettheten han hadde opplevd i det siste, legge seg over ham, og skjøv både den og spørsmålet fra seg. For at et vennskap skulle vare inn i voksen alder, var det uuttalte grenser som måtte opprettholdes, og han ønsket at vennskapet skulle vare. Faktisk trengte han sannsynligvis at det gjorde det, om han var helt ærlig med seg selv.

Tankene hans gikk til det øyeblikket da han hadde vært nær ved å overskride den grensen. Da Clemmie hadde vært atten år, og litt beruset, hadde han sett henne sove i solen. Han hadde akkurat tenkt på å justere parasollen for å beskytte ansiktet hennes mot solen da hun hadde gitt fra seg et lite skrik i søvne og fektet vilt rundt seg mens hun kjempet mot en usynlig demon i dagdrømmen sin.

Hadde hun fremdeles det marerittet hun en gang hadde fortalt ham om? Det der hun prøvde å redde søsteren sin, men fant ut at det var et valg: hun kunne redde søsteren eller seg selv. Hun våknet alltid gråtende av skam og følte seg irrasjonelt ansvarlig for tvillingens død.

Hun hadde reagert på at han kilte henne i ansiktet med et gresstrå og åpnet øynene, og i det øyeblikket, før hun var helt våken, hadde hun kysset ham.

Han visste fortsatt ikke hvorfor han ikke hadde reagert, når alle instinkter i kroppen hadde oppfordret ham til å utforske de varme leppene som ble tilbudt ham, til å dytte henne ned igjen og …

Men et lite hjørne av hjernen hans hadde fortsatt å gjenta: «Dette er Clemmie … dette er Clemmie.»

Og det hadde vært Clemmie – men ikke den Clemmie som var hans.

Clemmie var en konstant i livet hans. Hun var motgiften til de smigrende pressemeldingene og til alle de som fortalte ham hvor genial han var. Iblant ble han engstelig på hennes vegne; hun hadde en evne til å se verden gjennom rosafargede briller – selv om det kanskje burde være grønne. Clemmie hadde de mest usedvanlige akvamarinfargede øyne som kunne smile uten å bevege noen annen muskel i det uttrykksfulle ansiktet hennes. Til tross for den bleke huden og de røde krøllene, var vippene hennes mørke, og det samme var de rette brynene.

Han tenkte på ansiktet hennes da han kom til gaten der hun tilsynelatende bodde nå. Han skannet området for å finne en parkeringsplass. Noen av de viktorianske mursteinshusene hadde originale smijernsgjerder, men de fleste hadde revet murene og støpt over de små hagene for å lage parkeringsplasser. Han var i ferd med å gi opp da en bil kjørte ut, og han kjørte pent inn på plassen.

Han fant nummeret Clemmie hadde gitt ham, men før han rakk å trykke på ringeklokken, åpnet den seg plutselig og avslørte en lang, smal gang som var malt i en anonym, misfarget kremfarge.

